
Ikt.:        1184 /2010.
Tárgy: egyeztetés kezdeményezése

Rail Cargo Hungaria Zrt.

(1133 Budapest, Váci út 92.)

Kovács Imre

Vezérigazgató

Tisztelt Vezérigazgató Úr!

A VDSzSz Szolidaritás tudomására jutott, hogy a Területi Üzemeltetési Központ Szombathely létszámába tartozó munkavállalók esetében a munkáltató a Kollektív Szerződés téves értelmezésével helytelen bérelszámolást alkalmaz.

A helytelen bérelszámolás egyrészt úgy valósul meg, hogy a munkavállalót az Mt. 83/A § alapján átmenetileg olyan más munkakörbe irányítják át, amelyhez az eredetileg betöltöttől eltérő munkarend tartozik. Ebben az esetben a munkabért az Mt. 83/A (5) bek. szerint kellene kifizetni, tehát a munkavállalót az átirányítás teljes időtartamára a ténylegesen végzett munka alapján illeti meg díjazás, de az nem lehet kevesebb a munkavállaló átlagkereseténél.
Az Mt. 152. § (4) bek. alapján az átlagkereset számítás alapjául az utolsó négy naptári negyedévre kifizetett munkabérek szolgálnak.

Fentiekből látszik, hogy a munkavállaló bérezésénél az átirányítás során a reá kedvezőbb szabályozást kell alkalmazni, hogy ne fordulhasson elő olyan eset, hogy a munkavállaló az átirányítás miatt anyagi hátrányt szenved.

Ennek ellenére a munkáltató az elszámolást akkor is a ténylegesen végzett munka alapján végzi, ha a munkavállaló átlagkeresete – általában a szokásosan betöltött munkakörhöz kapcsolódó megszakítás nélküli munkarend, és az ahhoz járuló bérpótlékok miatt – magasabb.
A helytelen bérelszámolás másik esete úgy valósul meg, hogy a meghatározott időre – a cukorrépa szezonra – megszakítás nélküli munkarendben foglalkoztatott cukorgyári raktárnokok számára a munkáltató csak bizonyos napokra fizeti a Kollektív Szerződés 45. § 2. pontjában meghatározott 30%-os bérpótlékot. A Kollektív Szerződés hivatkozott rendelkezése szerint a ténylegesen teljesített munkaidőre járó törzsbér 30%-ának megfelelő összegű műszakpótlék illeti meg a megszakítás nélküli munkarendben foglalkoztatott munkavállalókat.
Az Mt. 118. § (1) bek. alapján a munkarendet, a munkaidőkeretet, a napi munkaidő beosztásának szabályait – kollektív szerződés eltérő rendelkezése hiányában – a munkáltató állapítja meg. Mivel jelen esetben a munkarendet a hatályos kollektív szerződés, illetve annak helyi függeléke szabályozza, a kollektív szerződés rendelkezése az irányadó. 

A munkáltató elszámolásából úgy tűnik azonban, hogy a munkáltató a különböző munkarendek alkalmazhatóságát a munkavégzési napokhoz igazítja, tehát egyes napokon megszakítás nélküli munkarendben, egyes napokon 12/36-os munkarendben foglalkoztatottnak tekinti a munkavállalókat.

Ez az álláspont teljességgel téves, mivel a munkavállalóra csak egy munkarend lehet alkalmazható. Amennyiben ezekben az esetekben átirányításról is szó van, érvényes az az álláspontunk, amely szerint a bérezésnél az átlagkeresetet kell alapul venni, amennyiben az a tényleges munkavégzésnél a munkavállalóra kedvezőbb. 

A szabálytalan helyzet megszüntetése érdekében kérem szíves intézkedését!
A VDSzSz Szolidaritás képviseletében eljárva a fent kifejtettek megvitatása érdekében 

egyeztetést
kezdeményezek, amelynek időpontjául 2010. augusztus 31., 10 órát javaslom.

Budapest, 2010. augusztus 23.

Üdvözlettel:

Mózes Tibor

társasági vezető ügyvivő 







